Хэт хъуну Бекович-Черкасский Елмырзэ?
Нэгъабэ ди газетым тетащ Прагэ щыщ тхакIуэ, усакIуэ цIэрыIуэ Чех Сватоплук (1846-1908) и къалэмыпэм къыщIэкIа «Шэрджэс» хъыбарыр. Ар урысыбзэкIэ зэридзэкIри, 1925 гъэм хэIущIыIу ищIауэ щытащ Бекович-Черкасский (Бэчмырзэ) Елмырзэ.
Сыт и хъыбар езы Бекович-Черкасскэм? Ар 1899 гъэм Мэздэгу и Iэшэлъашэм — Бэчмырзэхэ я жылэм — къыщалъхуащ, Къэбэрдейми Урысейми щыцIэрыIуэ пщы лъэпкъхэм къахэкIащ. И анэр ХьэтIохъущокъуэхэ япхъущ — ФатIимэтщ. Мэздэгу, Шэткъалэ (Ставрополь), Тэрчкъалэ (Владикавказ) щеджащ, граждан зауэм и зэманым Къэбэрдей шу дивизэм щыщ Къэбэрдей полкым хэтащ, штабс-ротмистр хъуауэ. 1920 гъэм и ужькIэ къэралым икIри, Прагэ щыпсэуащ, абы дэт Урыс университетым щеджащ, 1928 гъэм дунейм ехыжащ.
Бекович-Черкасский Елмырзэ публицистикэ тхыгъэ гъэщIэгъуэн зыбжанэ къызэринэкIащ: «О сепаратизме горцев Кавказа», «Полезные растения Кавказа: лесные породы», «Борьба за язык на Северном Кавказе», «Из пражских записок горца», «Открытое письмо Н. А. Бигаеву», нэгъуэщIхэри. Зэгуэр къызэрыдэкI лъандэрэ ахэр традзэжакъым, нобэрей щIэблэр щыгъуазэ щIын хуейуэ яхуэфащэми.
КЪЭРМОКЪУЭ Хьэмид.
